Magiske Mahrez tryllet igjen i storslagen snuoperasjon
Det kan de i stor grad takke den algeriske driblefanten Riyad Mahrez for. 24-åringen har så langt vært en av sesongens store overraskelser i Premier League takket være fire scoringer og en rekke lekre detaljer. Denne gangen valgte Mahrez å innta rollen som regissør i stedet – og det gjorde han minst like godt. Først slo han corneren som førte til 2-1-reduseringen. Så gjorde han store deler av jobben og var tredje sist på utligngen. Og til slutt serverte han matchvinner Nathan Dyer med en silkemyk bakromsball. Plusser man på et par luker og noen lynraske vendinger, så kan man konkludere med at Mahrez spilte en makeløs kamp på King Power Stadium.Kampen brukte lang tid på å eksplodere. Førsteomgangen var på grensen til søvndyssende helt til Jack Grealishs lekre scoring for Aston Villa. Samme lag skulle, til tross for godt Leicester-spill i starten av andre omgang, legge på til 2-0 også, takket være en nydelig avslutning av Carles Gil etter flott forarbeid av lynraske Gabriel Agbonlahor. Men så våknet Leicester. Først slo Riyad Mahrez inn en corner som Ritchie De Laet forlenget i mål. Det så først ut av at Ashley Westwood hadde klarert på streken, men mållinjeteknologien godkjente reduseringen. Deretter driblet Mahrez seg mot Villas sekstenmeter før han serverte Danny Drinkwater, som la fint inn til Jamie Vardy. 2-2.Snuoperasjonen var komplett da Mahrez vippet inn en buet gjennombruddspasning som lille Nathan Dyer headet i mål. Jubelen eksploderte ikke umiddelbart blant Leicester-fans og -spillere, for Dyer ble lenge liggende etter et voldsomt sammenstøt med Villa-keeper Brad Guzan. Men da han omsider kom seg opp, kom seiersbrølet. Seieren betyr at Leicester inntar andreplassen i Premier League, fire poeng bak Manchester City og ett foran United. Kampen var også lagets niende på rad uten tap – det betyr klubbrekord.
(Leicester – Aston Villa 3-2) Høstens store overraskelseslag lå under 0-2, men kjempet seg tilbake og sikret sin niende Premier League-kamp på rad uten tap.